钦定古今图书集成/历象汇编/岁功典/第013卷 > 《渡江云》前人
## 钦定古今图书集成/历象汇编/岁功典/第013卷 > 《渡江云》前人

晴岚低楚甸，暖回雁翼，阵势起平沙。骤惊春在眼，借
问何时，委曲到山家。涂香晕色，盛粉饰、争作妍华。千
万丝、陌头杨柳，渐渐可藏鸦。　堪嗟。清江东注，画舸
西流，指长安日下。愁宴阑、风翻旗尾，潮溅乌纱。今朝
正对初弦月，傍水驿、深舣蒹葭。沈恨处，时时自剔灯
花。